Document ID: 32007R1073

KOMISIJAS REGULA (EK) Nr. 1073/2007
(2007. gada 19. septembris),
ar kuru Kopienas kuģiem aizliedz zilās tunzivs zveju Atlantijas okeānā uz austrumiem no 45° R garuma un Vidusjūrā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1) un jo īpaši tās 26. panta 4. punktu,
ņemot vērā Padomes 1993. gada 12. oktobra Regulu (EEK) Nr. 2847/93, ar kuru izveido kontroles sistēmu, kas piemērojama kopējai zivsaimniecības politikai (2), un jo īpaši tās 21. panta 3. punktu,
tā kā:
(1)
Padomes 2006. gada 21. decembra Regulā (EK) Nr. 41/2007, ar ko 2007. gadam nosaka konkrētu zivju krājumu un zivju krājumu grupu zvejas iespējas un ar tām saistītus nosacījumus, kuri piemērojami Kopienas ūdeņos un - attiecībā uz Kopienas kuģiem - ūdeņos, kur nepieciešami nozvejas ierobežojumi (3), ir noteikts, kādu daudzumu zilās tunzivs Kopienas zvejas kuģi 2007. gadā drīkst nozvejot Atlantijas okeānā uz austrumiem no 45° R garuma un Vidusjūrā.
(2)
Kopējās zivsaimniecības politikas mērķis ir nodrošināt zvejniecības jomas dzīvotspēju ilgtermiņā, ar piesardzības principa palīdzību ilgtspējīgā veidā izmantojot ūdeņu dzīvos resursus.
(3)
Komisijas rīcībā esošā, kā arī Komisijas inspektoru dalībvalstīs veikto pārbaužu laikā gūtā informācija liecina, ka zvejas iespējas, kas attiecībā uz 2007. gadu Kopienai ir iedalītas zilās tunzivs zvejai Atlantijas okeānā uz austrumiem no 45° R garuma un Vidusjūrā, ir uzskatāmas par pilnībā apgūtām.
(4)
Tāpēc Komisijai pēc pašas iniciatīvas jānosaka diena, kurā Kopienas kvotas apguve ir uzskatāma par noslēgušos, un no minētās dienas jāaizliedz zveja no attiecīgā zilo tunzivju krājuma. Turklāt no minētās dienas jāaizliedz paturēt uz kuģa, pārkraut citā kuģī vai izkraut Kopienas kuģu gūtu nozveju no minētā krājuma.
(5)
Kuģiem, kas peld ar Itālijas vai Francijas karogu vai kuri ir reģistrēti minētajās valstīs, zvejot zilās tunzivis, kā arī tās paturēt uz kuģa, pārkraut citā kuģī vai izkraut jau ir aizliegts ar Komisijas 2007. gada 28. augusta Regulu (EK) Nr. 999/2007, ar ko nosaka aizliegumu kuģiem, kuri peld ar Itālijas karogu, zvejot zilās tunzivis Atlantijas okeānā uz austrumiem no 45° R garuma un Vidusjūrā (4), un Komisijas 2007. gada 11. septembra Regulu (EK) Nr. 1048/2007, ar ko nosaka aizliegumu kuģiem, kuri peld ar Francijas karogu, zvejot zilās tunzivis Atlantijas okeānā uz austrumiem no 45° R garuma un Vidusjūrā (5).
(6)
Ņemot vērā Komisijas gūtos datus par zilās tunzivs zvejas iespēju apguvi Atlantijas okeānā uz austrumiem no 45° R garuma un Vidusjūrā, šai regulai jāstājas spēkā dienā, kad to publicēs Eiropas Savienības Oficiālajā Vēstnesī.
IR PIEŅĒMUSI ŠO REGULU.
1. pants
Kvotas pilnīga apguve
Ar dalībvalsts karogu peldošie kuģi, zvejojot zilās tunzivis Atlantijas okeānā uz austrumiem no 45° R garuma un Vidusjūrā, ir pilnībā apguvuši kvotu, kura 2007. gadam iedalīta Kopienai, un to uzskata par pilnībā apgūtu no šīs regulas spēkā stāšanās dienas.
2. pants
Aizliegumi
Zilās tunzivs zveja Atlantijas okeānā uz austrumiem no 45° R garuma un Vidusjūrā kuģiem, kas peld ar Kipras, Grieķijas, Spānijas, Maltas vai Portugāles karogu vai kuri ir reģistrēti minētajās valstīs, ir aizliegta no šīs regulas spēkā stāšanās dienas līdz 2007. gada 31. decembrim.
Šajā laika posmā turklāt ir aizliegts paturēt uz kuģa, pārkraut citā kuģī vai izkraut minēto kuģu gūtu nozveju no šā krājuma.
3. pants
Stāšanās spēkā
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 19. septembrī

Labels: 6
20